A Bizottság 1491/2003/EK rendelete
(2003. augusztus 25.)
a 2400/96/EK rendelet mellékletének kiegészítéséről (Ficodindia dell'Etna, Monte Etna, Colline di Romagna, Pretuziano delle Colline Teramane, Torta del Casar, Manzana de Girona vagy Poma de Girona)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel módosított [1], a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2], és különösen annak 6. cikke (3) és (4) bekezdésére,
mivel
(1) A 2081/92/EGK rendelet 5. cikkével összhangban Olaszország továbbított a Bizottságnak négy kérelmet a "Ficodindia dell'Etna", a "Monte Etna", a "Colline di Romagna", és a "Pretuziano delle Colline Teramane" elnevezések eredetmegjelölésként, valamint Spanyolország továbbított egy kérelmet a "Torta del Casar" elnevezés eredetmegjelölésként, illetve egy kérelmet a "Manzana de Girona" vagy a "Poma de Girona" elnevezés földrajzi jelzésként való bejegyzésére.
(2) Az említett rendelet 6. cikkének (1) bekezdésével összhangban megállapították, hogy a kérelmek megfelelnek a rendeletnek, különösen abban a tekintetben, hogy azok tartalmaznak a rendelet 4. cikkében előírt valamennyi adatot.
(3) A mellékletben szereplő hat elnevezésnek az Európai Közösségek Hivatalos Lapjában való közzétételét követően [3] a 2081/92/EGK rendelet 7. cikke alapján nem érkezett tiltakozás a Bizottsághoz.
(4) Következésképpen mind a hat elnevezést be kell jegyezni az "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba, és ezáltal ezek a Közösség egész területén földrajzi jelzésként vagy eredetmegjelölésként oltalmat élveznek.
(5) E rendelet melléklete kiegészíti a legutóbb az 1428/2003/EK rendelettel [4] módosított 2400/96/EK bizottsági rendelet [5] mellékletét,
ELFOGADTA EZT A RENDELETET:
1. cikk
A 2400/96/EK rendelet melléklete kiegészül az e rendelet mellékletében található hat elnevezéssel, amelyeket, mint oltalom alatt álló eredetmegjelöléseket (OEM) vagy oltalom alatt álló földrajzi jelzéseket (OFJ), bejegyzik a 2081/92/EGK rendelet 6. cikkének (3) bekezdésében előírt "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. augusztus 25-én.